הוועדה המיוחדת לפניות הציבור, כנסת 20, פרוטוקול מספר 156, 2018-12-09 13:05

ישראל אייכלר: שלום רב, היום ראש חודש טבת, נר שמיני של חנוכה.

ישראל אייכלר: חנוכה שמח.

ישראל אייכלר: היום אנחנו נדליק את הנר השמיני והאחרון.

ישראל אייכלר: כל הניסים והנפלאות אשר היה בימי החשמונאים נמשכים כל הזמן, והיות והם ניסים נצחיים, לכן אנחנו חוגגים כל שנה ושנה.

ישראל אייכלר: זה לא על מה שהיה בימים ההם בלבד, אלא גם על מה שקורה בזמן הזה, אז זה היום.

ישראל אייכלר: למרות שאנחנו באמצע חנוכה וגם ביום שיש חברי כנסת שלא מגיעים, ראיתי בלוח שיש 17 חברי כנסת בבניין.

ישראל אייכלר: בכל זאת אנחנו כן בחרנו לעשות את הדיון הזה בגלל שהיום, אני לא יודע מה יום התאריך שנבחר לסגור יחידת דואר שמשרתת אלפי אנשים, ואנחנו קיבלנו פה תלונות רבות מהציבור כבר לפני כחצי שנה.

ישראל אייכלר: קיבלנו מכתב מאיזה לקוח שנודע לו כי סניף הדואר "רב שפע" עתיד להיסגר בחודשים הקרובים.

ישראל אייכלר: הוא כותב כך: "בשנה האחרונה נסגר סניף הדואר בשכונת מחנה יהודה והועברנו לסניף "רב שפע".

ישראל אייכלר: הוא מספר שהוא צריך להחליף את מספר תא הדואר.

ישראל אייכלר: זה לא כל כך מה שחשוב לנו פה, והוא מסביר ש"סגירת הסניף היחיד באזור משאירה מעל 100,000 תושבים משכונות הצפון ומשכונת רוממה ללא מענה.

ישראל אייכלר: סניף זה החליף סניפים רבים אחרים ביניהם מאה שערים כבר נסגר, גאולה נסגר.

ישראל אייכלר: נשאר הסניף היחיד, הבוכרים, שנשאר פתוח באזורים החרדים בירושלים", ו"איך אפשר לסגור אותו?

ישראל אייכלר: " התקבלה תשובה מהדואר, משרד התקשורת, אתי כהן, מרכזת בכירה פניות ציבור, דואר.

ישראל אייכלר: היא כתבה לנו: "מבירור פנייתך בנושא שבנדון - - - מרחב ירושלים נמסר כי אין בכוונת החברה לסגור את סוכנות דואר "רב שפע".

ישראל אייכלר: הנהלת המרחב פועלת להחלפת מפעיל הסוכנות, אך היחידה תמשיך לפעול למתן שירות באותו המקום".

ישראל אייכלר: זאת התחייבות לפני ששה חודשים בערך.

ישראל אייכלר: פתאום אני מקבל עכשיו הודעה כמעט מעכשיו לעכשיו, בנובמבר 2018, ש"ב-10 בדצמבר לאור הפריסה המחודשת של שירותי הדואר בעיר ירושלים, החל מיום ב'", זאת אומרת מחר, ב' טבת, "תיסגר יחידת הדואר בקניון "רב שפע" השוכנת ברחוב שומריה 16.

ישראל אייכלר: תא הדואר שברשותך ייסגר, המספר לא ישמר.

ישראל אייכלר: באפשרות

ישראל אייכלר: כם להעתיק את זכות השימוש בתא הדואר לכל יחידת דואר אחרת על בסיס מקום פנוי.

ישראל אייכלר: בקשר להעתקת זכות השימוש ועל מנת להקל על הלקוחות יינתן שירות דואר - - - לשנה מיום המעבר, ללא חיוב.

ישראל אייכלר: הסדרת חידוש שירות הדואר בתשלום תיעשה באמצעות סניף הדואר שערי גאולה השוכן ברחוב דוד 7", שזה סניף הבוכרים.

ישראל אייכלר: קיבלנו עוד פניות מאנשים שהם היו בסוכנות הדואר והודיעו להם שכבר ב-10.12 סוגרים סופית והולכים לעשות שם חנות בגדים, מישהו כותב, וכל השכונה תצטרך ללכת או ברחוב דוד או מאחורי הרכבת ברחוב יפו, שם יש את סניף הדואר הגדול.

ישראל אייכלר: יש לנו פה תלונה על סגירת סניף דואר בנתניה, אבל נראה אם תרצו להתייחס לזה בהמשך.

ישראל אייכלר: תלונה נוספת שקיבלנו שהיא הכי חמורה להרבה אנשים, שסוגרים גם את תאי הדואר האדומים ברחובות.

ישראל אייכלר: אני הייתי שותף בדיון כבר בוועדת הכלכלה לפני שנתיים או שלוש ואז דובר שהולכים לסגור את תאי הדואר ברחובות, ואז התחייבו שלפחות 50% מתאי הדואר יישארו.

ישראל אייכלר: במרכז המחקר והמידע של הכנסת הם כותבים: "על מנת לעמוד בתקן של חברת הדואר, על חברת הדואר לפתוח 15 עד 20 יחידות דואר בשנה במשך שלוש השנים הקרובות".

ישראל אייכלר: זה נאמר ב-2015.

ישראל אייכלר: אולי אדוני אחר כך יוכל להגיד לי כמה סניפי דואר נפתחו בשלוש השנים האחרונות.

ישראל אייכלר: לפי החשבון פה, כמעט 60 יחידות דואר חדשות הייתם אמורים לפתוח.

ישראל אייכלר: "נכון למחצית 2015 החברה הגישה בקשה לסגירת מספר יחידות דואר בתל אביב ובירושלים, אולם נכון למחצית 2015 אין עדיין אישור ממשרד התקשורת.

ישראל אייכלר: נציין כי יחידת הדואר בירושלים משרתת 16,272 אנשים בממוצע, שהוא גבוה מהממוצע הארצי".

ישראל אייכלר: כך אמרו ב-2015.

ישראל אייכלר: היום אנחנו רוצים לדעת מה אתם יכולים לעשות כדי לתת את השירות לציבור.

ישראל אייכלר: לא רוצה עכשיו להרחיב על השירות של הדואר בעניין המכתבים, כי הדברים כבר יגעים ועייפים ולא זו מטרת הכינוס באמצע חנוכה, אבל בכל זאת, למרות שהדואר הרגיל עבר הרבה למיילים ו-SMS ופקסים, יש ציבורים גדולים מאוד, לא רק קשישים ולא רק ערבים, גם חרדים שעדיין משתמשים בדואר הישן, ויש עלייה בצרכים של הדואר לגבי הקניות המרוכזות באינטרנט דווקא של החבילות, כך שהדואר מצרך שכבר די הספידו אותו, אבל עדיין הציבור נזקק לו.

ישראל אייכלר: במקום לפתוח עוד סניפי דואר, אנחנו שומעים על סגירת סניפי הדואר.

ישראל אייכלר: סניף "רב שפע" ברוממה משרת מספר גדול של תושבים ואנשים יצטרכו ללכת לסניפים מרוחקים.

ישראל אייכלר: מדובר באנשים שגם אין להם כלי רכב והתחבורה הציבורית באזורים האלה היא למטה מכל ביקורת, כך שכל מרחק ללכת בשביל דואר, גם השירות הממשלתי, כל המיסים וכל הדברים האלה צריכים בדואר, וגם בנק הדואר.

ישראל אייכלר: יש הרבה אנשים שבעיקרון רוצים בנק הדואר כי הם לא רוצים להיכנס לחובות, ופשוט מקשים על הציבור.

ישראל אייכלר: אני רוצה להגיד שהאזור הזה הוא אזור כל כך מתפתח, שכל סניפי הבנקים בארץ פותחים שם סניפים והיחיד שסוגר סניף זה בנק הדואר, אני לא יודע למה.

ישראל אייכלר: אגב, היו הרבה תלונות על העומס בסניף הזה.

ישראל אייכלר: זה לא היה סניף שהוא משוש חיי הציבור.

ישראל אייכלר: אנשים חיכו שם שעה ואפילו שעתיים.

ישראל אייכלר: אני הייתי מצפה שירחיבו אם לא במקום הזה, אולי זה מדי יקר לכם, אני לא נכנס לעניין הכלכלי ואני מסרב להיכנס.

ישראל אייכלר: אסור לנו להיכנס לעניינים כלכליים בין המשכיר לשכור, בין הזכיין למשכיר.

ישראל אייכלר: אותי מעניין רק הלקוח, אותו בן אדם שמגיע לקבל את השירות.

ישראל אייכלר: מדובר באזרחים מהאוכלוסייה החלשה, ביניהם מבוגרים, נכים או אנשים שאינם משתמשים בטכנולוגיות חדשניות כמו אינטרנט ואפליקציות, וצריך לקחת בחשבון שכשסוגרים סניף אחד, נוצרים תורים ארוכים והעומס רב על הסניפים האחרים.

ישראל אייכלר: אם הציבור אין לו פה, הוא הולך לשם, ושם כבר גם עמוס.

ישראל אייכלר: אין לכם סניפים שוממים, ברוך השם.

ישראל אייכלר: עכשיו לגבי התיבות האדומות.

ישראל אייכלר: התלונות שאנחנו מקבלים מאנשים, אני חייב לומר לכם שאני פה לא נוגע בדבר כי לנו יש סניף דואר בכנסת.

ישראל אייכלר: יש 120 אנשים שיש להם סניף דואר נפרד וזה בסדר, אין לי כלל תלונות על זה, אבל זה עושה אותי מספיק אובייקטיבי שלא אני אישית צריך ללכת לשם.

ישראל אייכלר: חוץ מזה אני גם בעל רכב, אבל הציבור שגר שם, הוא לא בעל רכב ואין לו סניף בכנסת.

ישראל אייכלר: הגיעו תלונות על עיכובים משמעותיים בהגעת משלוחי דברי דואר כולל משלוחים מחוץ לארץ, הזמנות לאירועים.

ישראל אייכלר: אני לא מאריך על כל התלונות כי הפונים גם יפרטו אותם.

ישראל אייכלר: השאלה היא האם דואר הוא רק שירות מסחרי, ואם הוא היה שירות מסחרי בלבד, הוא היה צריך יותר לפתח את הכדאיות הכלכלית וגם סוג של תקשורת בין המשרד לאזרח.

ישראל אייכלר: דואר בכל זאת הוא לא חברה פרטית.

ישראל אייכלר: היה מגיע דוור שמוסר את המכתבים, הייתה שרשרת אנושית והשיטה עבדה מצוין.

ישראל אייכלר: השאלות שאנחנו נותנים עכשיו, קודם כל ספציפית לסניף שנסגר ברחוב שמגר, האם יש כוונה שלכם לפתוח באזור הזה סניף אחר ומתי, ולמה סוגרים לפני שפותחים משהו חדש?

ישראל אייכלר: מה יעשה הציבור שהשתמש עד היום בשירותי הסוכנות?

ישראל אייכלר: מה יהיה עם הזקנים, הנכים והאנשים שאין להם רכב, וכמה יחידות, סוכנויות וסניפי דואר פועלות בארץ ובכמה יישובים?

ישראל אייכלר: מה היחס בין כמות סניפי הדואר לעומת מספר בתי האב בעיר?

ישראל אייכלר: יש לי פה דוח מ-2015 כמה צריך להיות, אבל אני לא יודע מה קורה היום.

ישראל אייכלר: לגבי התיבות האדומות שזה מרגיז הרבה אנשים, כמה הוצאו משימוש עד היום?

ישראל אייכלר: בשעתו דובר שרק 48% יורידו.

ישראל אייכלר: כמה הורדו?

ישראל אייכלר: מה מספר תיבות הדואר שיש היום ומה העיקרון לאטום תיבות דואר?

ישראל אייכלר: עיקר השאלה ששואלים הפונים התמימים, מדוע מתאחרים כל כך דברי הדואר ומשלוחי הדואר?

ישראל אייכלר: זו כבר שאלה שאנחנו לא שואלים כמה שנים.

ישראל אייכלר: המטרה של הישיבה הזאת לצאת בבשורה.

ישראל אייכלר: לא באנו עכשיו לקנטר או להילחם ברשות הדואר.

ישראל אייכלר: יש לנו גם הכרת הטוב לדברים הטובים שנעשים בדואר, אסור להתכחש גם לזה, אבל טיבעה של הוועדה הזאת שהיא עוסקת בבעיות ולא בקומפלימנטים.

ישראל אייכלר: המנהג שלנו בדרך כלל לתת לפונים את רשות הדיבור הראשונה.

ישראל אייכלר: מי זה מוישה שטרן?

ישראל אייכלר: לפני שאתה תגיד את הדברים שלך, אני רוצה להגיד לצופים את הכתובת של הוועדה, לאן הם יכולים לפנות.

ישראל אייכלר: אנחנו מתכוונים לצופים שבבית.

ישראל אייכלר: המייל של הוועדה הוא: vz@knesset.gov.il.

ישראל אייכלר: יש גם פקס.

ישראל אייכלר: יש אנשים שאין להם אינטרנט: 03-6408931.

ישראל אייכלר: אפשר גם עכשיו כבר לשלוח, 24 שעות ביממה בפקס.

ישראל אייכלר: משה שטרן, בבקשה.

משה שטרן: ברשות היושב ראש, חברי הדואר, שאר המשתתפים, אני אציג את מה שאנחנו עברנו עם הדואר.

משה שטרן: אנחנו עמותת "אוהב ישראל".

משה שטרן: יש לנו חשבון בנק בבנק הדואר כבר 40 שנה.

משה שטרן: מאז שפתחנו את החשבון היה לנו גם את שירות הגוביינא של הדואר ותיבת דואר בסניף מחנה יהודה.

משה שטרן: באמת תמיד הדואר היה נותן שירות מצוין והמכתבים הגיעו בזמן והכול דפק מאוד טוב.

משה שטרן: לא היו בעיות עד לפני כמה שנים.

משה שטרן: לפני כמה שנים התחילו הבעיות בדברי הדואר כשהתפתחה הטכנולוגיה, וזה היה מובן ביחס למה שהטכנולוגיה עושה.

משה שטרן: אנחנו מרוויחים מפה, מפסידים משם, אבל מה שקרה לפני שנה בערך, סגרו את הסניף במחנה יהודה ואז אמרו לנו שאנחנו צריכים לעבור לסניף אחר, גם את הגוביינא וגם את התיבה להעביר לסניף אחר, שזה להעביר בעצם כתובת.

משה שטרן: יש לנו כתובת של 40 שנה ואנשים יודעים שהכתובת שלנו היא תיבת דואר מסוימת, אז שלא מרצוננו אנחנו מחויבים לעבור סניף.

משה שטרן: היושב ראש אמר שהנושא הזה הוא פחות חשוב, הנושא של להעביר את מספר תא הדואר.

משה שטרן: לנו אישית זה מאוד חשוב בגלל שזו הכתובת שלנו ואנחנו לא מעוניינים לשנות כתובת כל שנה.

משה שטרן: כשעברנו סניף התייעצנו עם הפקידים לאיזה סניף לעבור.

משה שטרן: אנחנו רצינו לעבור לסניף הר החוצבים שהוא יותר קרוב אלינו, ואמרו לנו שלא נעבור לשם בגלל שהסניף הזה עומד להיסגר.

משה שטרן: המליצו לנו לעבור ל"רב שפע", שהוא לא הולך להיסגר.

משה שטרן: זה היה לפני שנה.

משה שטרן: לפני בערך חצי שנה הפקידים ב"רב שפע" מסרו שהסניף הולך להיסגר בחודשים הקרובים, ואז פנינו לוועדת הכנסת ולוועדה לפניות הציבור וגם שלחנו לנציב תלונות הציבור של הדואר, והתשובה שקיבלנו הייתה שזה לא הולך להיסגר.

משה שטרן: לפני שבועיים קיבלנו את המכתב בתיבת הדואר שהסניף הולך להיסגר.

משה שטרן: התאריך שלו הוא גם נובמבר 2018 כששבוע לפני זה פינינו את התיבה, ככה שזה היה ממש בסוף נובמבר.

משה שטרן: לא כתבו תאריך מדויק.

משה שטרן: זו התראה של בערך עשרה ימים.

משה שטרן: אנחנו לא מעוניינים לסגור את השירות בתיבה ולא את השירות של הגוביינא.

משה שטרן: להעביר כתובת זה סיפור קשה.

משה שטרן: אנשים מכירים את הכתובת שלנו, גם נותני שירות וגם תורמים ששולחים תרומות.

ישראל אייכלר: הייתם מרוצים מהסניף ב"רב שפע"?

משה שטרן: הסניף ב"רב שפע", קשה להגיד שמרוצים בגלל שהתורים שם כמו שאמרת, ארוכים מאוד.

ישראל אייכלר: אנשים היו אומרים לי, זה נורא ואיום.

משה שטרן: מה שהיינו עושים זה בעצם להזמין תור מראש, שבדרך כלל היה צריך להזמין ליומיים אחרי זה.

משה שטרן: אם היו דברים דחופים היינו מחכים שעתיים בתור, אבל שעתיים זה היה סטנדרט.

משה שטרן: היינו יכולים לגמור שם תהילים פעמיים.

ישראל אייכלר: אגב, אני רוצה להזכיר שהיה סניף ברחוב סורוצקין והייתה זעקה גדולה ומרה כאשר סגרו את הסניף בסורוצקין, ושם לא הייתה טענה של עולה הרבה כסף השכירות, כי זה היה ממש בקומת קרקע באיזה מחסנון.

ישראל אייכלר: אמרו, מה אתם רוצים, אנחנו מעבירים בסך הכול ל"רב שפע", שזה מקום יותר נרחב, יותר מרכזי וזה ייתן שירות לציבור, והיום כאשר סוגרים את זה, אז זאת אומרת שלא רק תושבי האזור הזה, כל השכונות של עשרות אלפי אנשים נשארים בלי שירות.

ישראל אייכלר: זה אחד הדברים שאני רוצה לציין פה.

ישראל אייכלר: היו אנשים שרצו לבוא לבכות על רחוב סורוצקין.

ישראל אייכלר: אמרתי להם, תתחילו לבכות על "רב שפע".

ישראל אייכלר: יש יהודי, אני לא אגיד את שמו לפרוטוקול, אבל אתם בטח מכירים אותו, שהוא הפך עולמות שלא לסגור את הסניף בסורוצקין, בשעתו.

ישראל אייכלר: הוא היה שמח אולי אפילו להגיע, אבל אמרתי לו, לא רלוונטי.

ישראל אייכלר: אנחנו נחזור לבית ראשון?

ישראל אייכלר: אנחנו מבכים על הבית השני.

משה שטרן: אם אפשר רק להוסיף, בסניף ב"רב שפע" היו באמת שניים או שלושה פקידים בדרך כלל וגם לא תמיד היה מלא.

משה שטרן: בסניף בבוכרים יש 15 עמדות.

משה שטרן: אבא שלי, יש לו גם חשבון בבנק הדואר.

משה שטרן: לפעמים הוא עובר שם בדרך לעבודה, אז הוא משתמש בסניף בבוכרים.

משה שטרן: אמר לי, באמת הוסיפו שם כשסגרו את הסניף בדוד וגאולה ומאה שערים.

משה שטרן: הרחיבו את זה ל-15 עמדות ומתוכן בדרך כלל רק שלוש פעילות, זאת אומרת שבעצם ה-15 זה סוג של הצגה.

קריאה: במחנה יהודה היה ארבע.

משה שטרן: במחנה יהודה היו באמת ארבע פעילות כל הזמן והיה שם שירות מצוין באמת.

ישראל אייכלר: היה גם סניף במאה שערים שנים רבות, ונסגר ושלחו את כולם לבוכרים.

משה שטרן: גם בבן יעקב היה, בגאולה.

ישראל אייכלר: היה סניף גם בבן יעקב.

קריאה: ברחוב חבקוק - - -

ישראל אייכלר: ברחוב חבקוק היה האגדי ואני עוד זוכר את זה ליד איזנברג.

ישראל אייכלר: התהליך של סגירות סניפים הוא תהליך נמשך שנים.

ישראל אייכלר: אני לא רואה פתיחת סניפים.

ישראל אייכלר: לעומת זאת, כל הבנקים האחרים שלוקחים הרבה ריבית ועמלות, פותחים כל הזמן סניפים.

ישראל אייכלר: גם איתם יש היום בעיה שהסניפים הופכים ליותר אוטומטיים, אבל זו בעיה אחרת.

ישראל אייכלר: הדואר, זה שהיא לא חברה מסחרית היה צריך להיות לטובת האזרח.

ישראל אייכלר: למעשה הציבור מרגיש גם בעניין הזה של סגירת סניפים וגם בעניין תאי הדואר האדומים שהשירות הולך ונעשה יותר גרוע.

ישראל אייכלר: עורך דין דן כרמלי, אתה גם סמנכ"ל.

ישראל אייכלר: מה זה האסדרה הזה?

ישראל אייכלר: הסניפים האלה, זה שייך אליך?

דן כרמלי: אסדרה זו המילה העברית למילה רגולציה.

ישראל אייכלר: אבל זה לפתוח סניפים או לסגור סניפים?

דן כרמלי: זה לנהל את תנאי הרישיון והוראות הרגולציה והרגולטור, בעצם לוודא שאכן הן מתקיימות במסגרת הפעילות.

ישראל אייכלר: אז לכאורה בהגדרת תפקידך אין לך שום תפקיד לפתוח סניפים.

דן כרמלי: קודם כול אני רוצה להודות לך, אדוני היושב ראש, ולוועדה.

דן כרמלי: זה דיון חשוב מאוד ואנחנו מאוד מעריכים את פעילותה של הוועדה.

דן כרמלי: גם ציינתי זאת בפנייה אישית שלי אליך, אדוני היושב ראש, באמצעות מנהלת הוועדה הנכבדה.

דן כרמלי: אנחנו חושבים שבסופו של יום, ואנחנו מבינים שהשירות שחברת דואר ישראל נותנת לציבור הוא שירות ציבורי-לאומי והוועדה הזאת היא יופי של פלטפורמה, יופי של במה באמת לבצע את השיח הנדרש ולתת תשובות.

דן כרמלי: כן צריך לתת תשובות לציבור ואדוני מעלה שאלות וסוגיות לא פשוטות, אבל אני חושב שאנחנו בהחלט נוכל לתת לאדוני, לוועדה, תשובות ראויות בנסיבות העניין.

דן כרמלי: אולי אתחיל ואומר, וחשוב להבין, וגם הפונים הנכבדים שיושבים כאן הציגו מאוד יפה את פנייתכם.

דן כרמלי: אולי מאוד חשוב להגיד שבעצם דואר ישראל נותן את השירות שלו, ויש כאן איזשהו שיבוש בהבנה בהקשר של איך רשת הפעילות והשירות לציבור של דואר ישראל ניתנת.

דן כרמלי: היא ניתנת, פעם אחת, על ידי סניפים.

דן כרמלי: מדובר על סניפים שמופעלים על ידי עובדי חברת דואר ישראל, ששם אין עניינים של סגירה/פתיחה.

דן כרמלי: אין סגירת סניפים בנושא הזה, אבל כמות הסניפים שדואר ישראל יכולה להפעיל בעצמה כדי לתת את השירות הטוב לציבור בכללותו היא מוגבלת מבחינת כמות עובדים ומשאבים כלכליים.

דן כרמלי: צריך להזכיר, אדוני היושב ראש לך ולוועדה הנכבדה, שבסופו של יום חברת דואר ישראל היא חברה ממשלתית, כפי שאדוני ציין.

דן כרמלי: אנחנו לא רשות הדואר.

דן כרמלי: זה כבר השתנה משנת 2006.

דן כרמלי: אנחנו חברה ממשלתית.

דן כרמלי: אני חייב לומר שכחברה אנחנו מתנהלים בצורה גם כלכלית.

דן כרמלי: גם חברות ממשלתיות צריכות לקחת בחשבון אלמנטים כלכליים, אבל אנחנו חייבים לתת את השירות הציבורי, אז כדי לפרוס שירות ציבורי רחב אנחנו גם הקמנו רשת של סוכנויות דואר.

דן כרמלי: מה הכוונה סוכני דואר?

דן כרמלי: צריך להבין, מדובר בסוכנים עצמאיים.

דן כרמלי: זו גם הזדמנות מבחינתם.

דן כרמלי: אלה אנשים שמחליטים לפתוח עסק, רואים בכך סוג של הזדמנות עסקית מבחינתם, הזדמנות לייצר פרנסה להם, לביתם, לבני ביתם ובעצם הם מקימים סוכנות דואר.

דן כרמלי: הם מקבלים זיכיון מאת חברת דואר ישראל להפעיל סוכנות דואר.

דן כרמלי: הם מחויבים בכל כללי הרגולציה ובכל רמת השירות שאנחנו נדרשים לה ואנחנו דורשים מהם, ושאנחנו נדרשים על פי כללי הרישיון מאת המפקח על הדואר במשרד התקשורת, והם בעצם מחויבים לדאוג ולראות שהם מבצעים את כל הפעולות.

דן כרמלי: משרד התקשורת מפקח עליהם והם בעצם חלק מרשת השירותים של חברת דואר ישראל.

דן כרמלי: בפועל, אני רק רוצה לתת לאדוני ואני מייד אתייחס לדברים הספציפיים שגם אדוני היושב ראש העלה וגם החבר הנכבד העלה כאן, רק כדי שהוועדה תתרשם מהכמויות.

דן כרמלי: הלכה למעשה, במהלך השנים מאז שנת 2015 לא נסגרו סניפים באזור ירושלים.

דן כרמלי: כותרת הדיון הזו הייתה לגבי ירושלים, אז יש לי כאן כרגע, וחברי מנהל האסדרה, מנהל הרגולציה בחברה, זיו ברק מייד ישלים את דבריי, אבל באופן כללי צריך להבין, יש 45 סניפים וסוכנויות של חברת דואר ישראל שניתן לקבל בהם שירות בירושלים, דרך אגב, יותר מבכל עיר אחרת במדינת ישראל, בפריסה יותר רחבה מכל - - -

ישראל אייכלר: בירושלים יש 800,000 תושבים.

ישראל אייכלר: אין עוד עיר כזאת.

דן כרמלי: זה נכון, אבל מבחינת הפריסה באופן יחסי, עדיין יחסית לגודל האוכלוסייה יש יותר מאשר כל עיר אחרת במדינת ישראל יחסית לגודל האוכלוסייה באופן פרופורציונלי.

דן כרמלי: בנוסף לכך, ואדוני גם כן הזכיר בעניין הזה, מכיוון שכל נושא הרכישות באינטרנט והסחר המקוון גדלו מאוד בשנים האחרונות, פתחנו בנפרד עוד כ-28 מרכזי מסירה שכל הפעולה שלהם בשירות לציבור זה בעצם לקבל חבילות של רכישות שאנשים עושים באינטרנט.

דן כרמלי: יש 28 מרכזי מסירה.

ישראל אייכלר: זה מרכזי חלוקה.

ישראל אייכלר: שלא יטעה הציבור.

ישראל אייכלר: זה לא סניף דואר.

דן כרמלי: נכון מאוד.

ישראל אייכלר: זו חנות שמקבלת את הסחורה ונותנת את זה.

דן כרמלי: נכון מאוד, כדי להוריד את הלחץ.

ישראל אייכלר: זה מאוד חשוב אבל זה לא מוריד את הצורך ב-20 סניפים בשנה שהתחייבתם.

דן כרמלי: אין ספק בכלל, אדוני, אתה צודק במאה אחוז.

דן כרמלי: זה לא מוריד אבל זה מוריד את הלחץ, מאפשר לנו לתת שירות יותר טוב.

דן כרמלי: באמת מי שמשתמש, והחבר היקר כאן שפנה לוועדה הנכבדה דיבר על כך שהוא - - -

ישראל אייכלר: הוא לא היחיד שפנה.

ישראל אייכלר: עשרות פנו אבל הוא הואיל בטובו להגיע כפונה בשטח.

ישראל אייכלר: אני מודה לו על זה, כי אנשים לא אוהבים לקחת מזמנם, לבוא להתלונן.

ישראל אייכלר: הם שולחים מכתב והם רוצים תשובות.

דן כרמלי: בהחלט כך.

דן כרמלי: זה מבחינת המספרים.

דן כרמלי: אולי עוד מספר אחד לידיעתו של אדוני והוועדה.

דן כרמלי: בירושלים פרוסות 119 תיבות אדומות, מה שאנחנו מכנים אותן תיבות שאדוני דיבר עליהן בפתח דבריו, גם כן יותר מאשר בכל מקום אחר.

דן כרמלי: צריך להבין שהסיפור של 119 תיבות אדומות, הן יותר מ-50% ממה שהתחייבנו.

דן כרמלי: היינו יכולים לסגור עוד תיבות אדומות אבל לא סגרנו מכיוון שהייתה דרישה של הציבור.

דן כרמלי: צריך להבין מה המשמעות של התיבות האדומות.

ישראל אייכלר: לא סגרתם עכשיו שום תיבות?

דן כרמלי: תיבות נוספות בזמן האחרון, שום דבר.

דן כרמלי: להיפך, הוספנו תיבות, אני חייב לומר.

ישראל אייכלר: אחת התלונות שהגיעה, הוא שואל על תיבות הדואר בתוך הסניפים.

ישראל אייכלר: אני הבנתי ממנו שסוגרים עוד 46 תיבות.

זיו ברק: לא, הייתה סגירה בשנת 2015 שגם אפילו הגיעה לוועדה הזאת.

ישראל אייכלר: נכון, אני אמרתי למנהלת שאני זוכר שהיה איזה דיון - - -

זיו ברק: התחייבנו להוסיף עוד כמה אחרי הסגירה, והוספנו.

זיו ברק: בשנים האחרונות בירושלים, יכול להיות שהזיזו תיבה מפה לשם, יכול להיות שתיבה אחת או שתיים נסגרו, אבל אני יכול להגיד לך מידע אישי - - -

ישראל אייכלר: התאים ברחובות, אני יכול לצאת בבשורה שלא יסגרו עכשיו?

זיו ברק: לא, אין לנו שום כוונה לסגור שום תיבה, אבל אני יכול להגיד לך שצומצמו בשנת 2015 בצורה מסיבית.

ישראל אייכלר: אבל מ-2015 אתם לא סוגרים יותר.

זיו ברק: תראה, אני לא יכול להתחייב שבמקום כזה או אחר נגלה שאנחנו צריכים להזיז תיבה למקום אחר - - -

ישראל אייכלר: 10 מטר?

ישראל אייכלר: אני לא מדבר על זה.

זיו ברק: הרי התיבות, צריך להגיד את האמת, הביקוש לשירות הזה של לשלוח בתיבות הדואר שפרוסות ברחובות הולך וקטן במשך השנים.

זיו ברק: כל תיבה כזאת, אנחנו צריכים לפקוד אותה כל יום, רכב שלנו.

זיו ברק: יש לזה עלויות וכו', ואם תיבה, אין בה צורך בשכונה מסוימת, למשל תיבה, פותחים אותה כל יום ומוצאים שם שניים-שלושה מכתבים, אז לפעמים יש צורך לצמצם.

זיו ברק: אין כוונה כרגע בירושלים להמשיך ולצמצם, אבל לאורך זמן תמיד צריכים לבחון את הצרכים של הציבור.

דן כרמלי: את הצרכים של הציבור מצד אחד, כמו שחברי זיו ברק אומר, ומצד שני צריך להבין, אדוני היושב ראש, הרב אייכלר, שאנחנו חייבים גם לקחת בחשבון אלמנטים כלכליים.

דן כרמלי: בסופו של יום כמו שאמרתי, כבוד הרב, אנחנו לא מתוקצבים על ידי המדינה.

ישראל אייכלר: שוב, אני לא נכנס לעניין הכלכלי.

ישראל אייכלר: כל הבנקים פותחים סניפים באזורים האלה.

דן כרמלי: הייתה ישיבה אצל חברו של אדוני, יושב ראש ועדת הכלכלה, חבר הכנסת כבל, ששם הייתה צעקה גדולה מאוד על כך שהבנקים סוגרים סניפים.

ישראל אייכלר: הם ממכנים את הסניפים.

דן כרמלי: נכון, בצורה דיגיטלית.

ישראל אייכלר: מעלימים את המימד האנושי.

דן כרמלי: נכון, שזה חבל מאוד.

ישראל אייכלר: אלה התלונות.

דן כרמלי: שזה משהו שדרך אגב לבנק הדואר אין שום כוונה.

ישראל אייכלר: אבל אין לך שום בעיה עסקית בפתיחת סניף באזור הזה.

ישראל אייכלר: יש לך בעיה שם, אני מבין, ספציפית עם השכירות של אותו מפעיל.

ישראל אייכלר: אני רוצה שתגיד לי שאתם הולכים לפתוח שם סניף אחר במקומו במקום זול יותר בשבילכם.

ישראל אייכלר: זה לגיטימי שאתם מחפשים משהו זול יותר.

ישראל אייכלר: אני לא אמרתי שתשכרו אצל מישהו בשכירות גבוהה.

ישראל אייכלר: אני גם לא רוצה שמישהו ינצל את הדואר בשביל לקחת שכירות גבוהה, אבל האזרח צריך לקבל תשובה.

דן כרמלי: חד משמעית, אז הנה התשובה כבר לעניין הזה של "רב שפע".

דן כרמלי: אכן ב"רב שפע" הלכה למעשה גם הבעלים של הקניון, שדרך אגב בעבר גם היה מפעיל של סוכנות עצמאית, הוא היה הבעלים עצמו, כבר השכיר באמת את אותה חנות, את אותו מקום ששימש כסוכנות דואר, למישהו אחר, ונכון כפי שאדוני אמר, גם פועלת שם חנות אחרת, אנחנו לא יודעים אפילו איזו, ואנחנו כן פועלים להכשרתו של מקום חדש שנמצא בקו של כ-500 מטרים מהמקום של "רב שפע", שנמצא במקום שנקרא "סנטר 1".

דן כרמלי: בעוונותיי, אני חייב לומר, אדוני, אני לא מכיר באופן אישי את המקום.

ישראל אייכלר: הבעיה שאני כן מכיר.

ישראל אייכלר: "סנטר 1" זה בדיוק לעבור את הכביש לסניף הגדול של הדואר.

דן כרמלי: נכון, שנמצא מול.

ישראל אייכלר: אז מה הועילו חכמים?

דן כרמלי: אני אומר לאדוני מה הועילו חכמים במעשיהם במקרה הזה: מכיוון שאנחנו מטפלים באוכלוסייה מאוד גדולה, אנחנו לא רוצים ליצור לחץ על סניף אחד.

דן כרמלי: נכון שתיאורטית באופן עקרוני אחרי שמשרד התקשורת היה בודק את זה, יכול להיות שהיה מגיע למסקנה שכלל לא היינו צריכים לפתוח סניף חלופי, אבל אנחנו מתוך רצון טוב, מתוך הבנה בכל זאת מצאנו סוכן, דרך אגב, בהליך מכרזי מסודר כפי שאנחנו עושים בכל פעם שאנחנו מתקשרים עם סוכנות עצמאית, שכן מצא מקום.

דן כרמלי: סוכן מגיע עם מקום.

דן כרמלי: הוא צריך להגיע כי הוא סוכן עצמאי.

ישראל אייכלר: אני לא אומר שסוכן יבוא לפתוח סניף ב"סנטר 1", אבל את התשובה לאזור שמגר, לכל עשרות אלפי האנשים שבאים מרחוב דוד לבין "סנטר 1", זה לא פותר.

דן כרמלי: יש סניפים.

דן כרמלי: קיבלתי רשימה של סניפים שנמצאים ובעצם משרתים את כל האוכלוסייה באזור זה בשכונת רוממה.

דן כרמלי: יש לנו יחידות דואר.

דן כרמלי: כשאני אומר יחידות דואר אני מתכוון או סניפים או סוכנויות כפי שהסברתי קודם לכן.

דן כרמלי: יש לנו בשערי גאולה, אזור מאה שערים גם כן, רמת אשכול, הר חוצבים, "שערי ירושלים".

אליעזר מינצר: "שערי ירושלים" זה "סנטר 1".

ישראל אייכלר: אתה מדבר על מלון "שערי ירושלים" ויש בניין "שערי ירושלים".

דן כרמלי: נכון, בדיוק, ואנחנו מדברים על בניין - - -

ישראל אייכלר: אבל כפי שבירושלים מאז ימי התורכים, כל מי שאין לו רכב ושומע את המרחקים שעכשיו דיברת, אין לו שירות.

ישראל אייכלר: אני בעל רכב, אני יכול לנסוע להר החוצבים ואני יכול לנסוע לבוכרים ואני יכול לנסוע לכל מקום.

ישראל אייכלר: בלי רכב זה פשוט לא פתרון.

דן כרמלי: אני אענה קודם כל ברמה הפורמלית.

דן כרמלי: ברמה הפורמלית זה על פי תנאי הרישיון, זאת אומרת צריך לקחת בחשבון שהדואר מחויב לתקן שירות, דרך אגב, תקן שירות מחמיר וברמה גבוהה שאין לו אח ורע בעולם.

ישראל אייכלר: אני חושב שבהודו גם מחכים כל כך הרבה זמן כמו שחיכו ב"רב שפע", לפי העדויות של האנשים שהיו שם.

ישראל אייכלר: אני ברוך השם לא הלכתי לשם.

ישראל אייכלר: אומרים לי, הסבל שם נורא.

ישראל אייכלר: אתמול פגשתי עוד מישהו שבכה על השירות.

ישראל אייכלר: אמרתי, תגיד לי, אתם כל כך נהניתם בשירות הזה?

ישראל אייכלר: הוא אמר, לא, מה פתאום, שעתיים חיכינו.

דן כרמלי: אולי המעבר עכשיו יעשה טוב לכולם.

ישראל אייכלר: אבל באזור עצמו.

ישראל אייכלר: אם אתה פותח באזור הזה משהו אחר, אין לי שום תלונה.

ישראל אייכלר: אני הייתי מברך אפילו.

דן כרמלי: אני מבין מה שאתה אומר, אדוני.

ישראל אייכלר: אבל "סנטר 1" זה לא פתרון למי שאין לו רכב.

דן כרמלי: "סנטר 1" זה פתרון שעומד בתנאי הרישיון שלנו.

דן כרמלי: אנחנו מחויבים לשירות.

ישראל אייכלר: אתה מדבר על קילומטר וחצי.

דן כרמלי: אווירי, נכון מאוד.

דן כרמלי: זה תקן השירות שלנו.

אליעזר מינצר: אני יכול להשיב?

ישראל אייכלר: בבקשה.

אליעזר מינצר: קודם כל לגבי רכב, ב"סנטר 1" אדוני מכיר את החניון.

ישראל אייכלר: כמעט לא.

אליעזר מינצר: זה שתי קומות.

אליעזר מינצר: זה בערך 70-80 מקומות חניה.

אליעזר מינצר: זה לגבי רכב.

אליעזר מינצר: כל הסניפים שהזכרת, לו יצויר שהם נותנים מענה ופתרון, יש הבטחה לטווח ארוך שהם לא יסגרו שנה הבאה, עוד שנתיים, עוד חודשיים?

דן כרמלי: שאלה לגיטימית וטובה.

דן כרמלי: קודם כל, הסניפים שלנו כפי שהסברתי, לא יסגרו.

דן כרמלי: אלה סניפים שלנו.

ישראל אייכלר: כמה נשארו, הסניפים שלכם?

דן כרמלי: יש הרבה מאוד סניפים שלנו.

דן כרמלי: הסניף שאדוני הזכיר בבניין שלנו ביפו 217 הוא סניף שלנו.

ישראל אייכלר: כמה סניפים כאלה יש לכם?

דן כרמלי: ברחבי מדינת ישראל?

ישראל אייכלר: לא, בירושלים.

ישראל אייכלר: אני יודע על שניים.

זיו ברק: סניפים וסוכנויות, 45.

ישראל אייכלר: לא, אני שואל על סניפים שלכם.

ישראל אייכלר: אני חושב שנשאר אולי מימי המנדט מול העירייה.

דן כרמלי: כ-50% מהם.

ישראל אייכלר: אולי שלושה סניפים שלכם.

דן כרמלי: לא, לא, 50%.

אליעזר מינצר: הר חוצבים זה סניף שלכם?

ישראל אייכלר: תזרוק לי כתובות, אני קצת מכיר.

זיו ברק: "שערי ירושלים", סניף.

זיו ברק: הדואר המרכזי זה סניף, הבוכרים זה סניף, רמת אשכול, שזה גם באזור, זה סניף.

ישראל אייכלר: איפה זה ברמת אשכול, ברחוב פארן?

זיו ברק: רחוב פארן, נכון.

זיו ברק: גבעת שאול ב"שטנר" זה סעיף, וזה רק מהזיכרון בשליפה.

ישראל אייכלר: ב"שטנר" זה המקום שמרכזים את כל המכתבים - - -

סימה טל: "מרכז כלל" זה סניף.

זיו ברק: נכון, "לב ירושלים".

זיו ברק: לפחות מתוך 45, 20-25 זה סניפים.

דן כרמלי: כ-50%.

זיו ברק: אבל ללקוח זה לא צריך להיות משנה אם זה סניף או סוכנות.

ישראל אייכלר: לא, לא.

ישראל אייכלר: הייתה פה שאלה לגבי סגירה והבנתי שהסניפים שלכם לא נסגרים אבל הסוכנויות כן נסגרו.

משה שטרן: גם סניף יכול להיסגר.

דן כרמלי: אנחנו לא סוגרים סניפים.

משה שטרן: לעבור.

זיו ברק: כשאתם אומרים יכול לעבור, להיסגר, זה מבחינת המיקום שלו בנכס מסוים.

זיו ברק: יש לנו סניפים שנמצאים בשכירות.

זיו ברק: מחר בבוקר יכול בעל נכס להודיע לנו שאנחנו מסיימים בסוף השנה את השכירות ואנחנו צריכים לחפש, כמובן באותו אזור תחת אותם תנאי רגולציה שמחייבים אותנו לפתוח באותו אזור יחידת דואר, לחפש במיקום אחר, ואנחנו נחפש.

ישראל אייכלר: עורך דין כרמלי, אני רציתי לדעת גם לגבי הסניפים שפתחתם בשלוש השנים האחרונות, אם יש לך מידע.

דן כרמלי: מייד אני אתן לחברי לענות לך.

ישראל אייכלר: כי פה אני לא רואה פתרון לעשרות אלפי תושבי השכונות האלה בדיון הזה, אני לא יודע למה.

ישראל אייכלר: אני חשבתי שכן אולי תהיה איזושהי תקווה.

ישראל אייכלר: אני יכול רק להצטער שיש פגיעה אנושה, לא משנה הסיבות, בציבור הזה.

ישראל אייכלר: צריך למצוא מקום.

ישראל אייכלר: תמצאו מקום, תמצאו סוכן, תמצאו סניף.

ישראל אייכלר: יש לכם 46 סניפים?

ישראל אייכלר: יהיו לכם 47.

ישראל אייכלר: רק תחליפו את כל הסניפים שסגרתם, גם סורוצקין, גם יעקב מאיר, גם במחנה יהודה, גם "רב שפע".

ישראל אייכלר: תפתחו אחד לפחות במקום הארבע.

דן כרמלי: המצב דהיום, אדוני היושב ראש, הוא כזה שאנחנו עומדים בתנאי הרישיון, ונמצאים כאן הנציגים של הרגולטור שלנו.

דן כרמלי: צריך לקחת בחשבון שאנחנו חייבים גם לפעול במחשבה כלכלית.

דן כרמלי: אם אין הצדקה, פעם אחת, ברמת סניף, למרות שברמת סניף גם אם אין הצדקה אנחנו לא סוגרים אותו, אבל בטח ובטח כאשר מדובר על סוכנות עצמאית שהוא מגיע למסקנה, דרך אגב.

ישראל אייכלר: יש מישהו שלא התפרנס שם?

דן כרמלי: דרך אגב, זה בדיוק מה שקרה ב"רב שפע".

דן כרמלי: הסוכן האחרון לא הצליח להתפרנס והודיע לנו שהוא סוגר.

ישראל אייכלר: הפלא בעיניי שאנשים חיכו אצלו שעתיים והוא לא מצא זמן להתפרנס.

ישראל אייכלר: יכול להיות שהוא הבריח את הקונים?

דן כרמלי: אני מקווה ומאמין שלא.

ישראל אייכלר: או שאולי השכירות "אכלה" לו את כל הרווח.

דן כרמלי: מאוד יכול להיות.

ישראל אייכלר: זה קורה להרבה בעלי חנויות באזורים היקרים.

דן כרמלי: כמו שאדוני אמר, אנחנו לא רוצים ואין זה מקום להיכנס - - -

ישראל אייכלר: אבל אני גם רוצה שתמצאו מקום שלא עולה כל כך יקר.

ישראל אייכלר: אולי תחזרו לסורוצקין, המחסן עוד קיים.

דן כרמלי: יכול להיות שאפשר לבחון את זה.

ישראל אייכלר: אמרה לי המנהלת שאתם שאלתם אם יש לי איזה הצעות.

ישראל אייכלר: אמרתי, הדבר האחרון שחבר כנסת יעשה זה לתווך בין אנשי נדל"ן לבין חברות ממשלתיות איפה לשים סניפים.

דן כרמלי: חד משמעית, בוודאי שלא.

ישראל אייכלר: זה לא תפקידי וזה אסור לי בכלל.

אליעזר מינצר: אם הרישיון שלכם זה 1,500 מטר אווירי כמו שאתה אומר - - -

דן כרמלי: נכון.

אליעזר מינצר: אז למה אתה הולך לכיוון הזה, 1,500?

ישראל אייכלר: הוא מדבר כמשפטן.

ישראל אייכלר: יש לנו פה יועץ משפטי.

ישראל אייכלר: אין לי שום ספק שאתם פועלים במסגרת החוק.

ישראל אייכלר: זה החוק קיים, להסדיר כל מה שהפקידים עושים.

ישראל אייכלר: אם לא, מביאים לכנסת כל שבוע עוד חוקים כדי להסדיר את מה שעושים.

ישראל אייכלר: אין לי שום שאלה אם זה חוקי או לא חוקי.

ישראל אייכלר: ברור לי שזה חוקי.

ישראל אייכלר: אני מדבר עכשיו אם זה שירות לציבור טוב או שירות לציבור גרוע.

ישראל אייכלר: זה מה שאני מדבר, לא משפטית.

דן כרמלי: אני מבין, אדוני.

דן כרמלי: הציבור חשוב לנו, אני חייב לומר את זה.

דן כרמלי: בקירוב לכמה שהציבור חשוב לאדוני ולוועדה הנכבדה, הוא חשוב גם לנו.

ישראל אייכלר: זה הקליינטים שלכם, נכון.

דן כרמלי: בדיוק, ואנחנו משרתי ציבור ואנחנו כל היום עמלים על מחשבה על איך לשפר את השירות הציבורי שלנו.

דן כרמלי: אני רוצה כן לתת את הדוגמא הזאת:

דן כרמלי: יצאנו בשני מכרזים כדי לנסות לתת פתרון במהלך החצי שנה האחרונה לסיפור של "רב שפע".

דן כרמלי: אפילו לא הצעה אחת הגיעה.

דן כרמלי: רק במכרז השלישי שיצאנו הגיע סוכן חדש, אותו סוכן שעומד לפעול ולפתוח את הסניף ב"סנטר 1".

דן כרמלי: הוא הגיע עם הנכס כי הוא מתקשר, זה לא אנחנו.

ישראל אייכלר: מתי הוא מתכוון לפתוח את זה?

דן כרמלי: תוך חודש ימים הוא יעבוד ויעמוד על תילו וייתן שירות נפלא.

ישראל אייכלר: זאת אומרת עד ט"ו בשבט יהיה שם סניף?

דן כרמלי: בעזרת השם.

דן כרמלי: בפירוש כן.

דן כרמלי: דרך אגב, זמן היערכות של הקמה של סוכנות כזו, כי הם צריכים להתאים אותה לסטנדרטים ולהוראות הרגולציה, הוא בדרך כלל 60 יום, ואך ורק, ואני לא אומר את זה מן הפה אל החוץ הרב אייכלר, זה באמת עם הרבה כבוד אליך ואל הוועדה.

דן כרמלי: רק בעקבות הפנייה שלך, אדוני, אנחנו הפכנו עולמות כבר בסוף שבוע שעבר ואנחנו תוך 30 יום נגמור עם הפרשה הזאת.

דן כרמלי: הסניף יעמוד על תילו, יפתח, יעבוד וייתן שירות ציבורי מצוין לציבור הנכבד.

ישראל אייכלר: אבל התיבות האדומות, אתם אומרים שהם לא סוגרים.

דן כרמלי: לא יסגרו.

ישראל אייכלר: אה, שיוסיפו תיבות אדומות במקום התיבות.

ישראל אייכלר: יש שם תיבות אדומות באזורים?

זיו ברק: בוודאי.

זיו ברק: בשכונה באופן כללי יש.

זיו ברק: הביקוש לזה הולך וקטן משנה לשנה, שזה באופן טבעי המעבר של אנשים - - -

ישראל אייכלר: עשיתם מאוד בחוכמה עם תחנות החלוקה של החבילות, כי אני חושב שיותר ויותר אנשים יקנו באינטרנט.

דן כרמלי: נכון, אדוני.

ישראל אייכלר: אני רוצה לתת את רשות הדיבור למשרד התקשורת.

ישראל אייכלר: שמעון שוהם, אתה מנהל איזה תחום?

שמעון שהם: מנהל תחום בכיר דואר במשרד התקשורת.

שמעון שהם: אני בין היתר גם כן אחראי על הפיקוח של הרגולציה על חברת הדואר.

שמעון שהם: ברשותך היושב ראש, אני אגיד כמה מילים על החברה.

שמעון שהם: החברה ב-2013-2014 עמדה כמעט על חדלות פירעון.

שמעון שהם: ב-2015 אחרי ועדה ציבורית, ועדת רייך כמו שהרבה מהציבור מכיר, נקבעו כללים חדשים לחברה, בין היתר באמת קבענו את אותו סטנדרט לאותו קריטריון לפריסת יחידות דואר.

שמעון שהם: לפני כן לא היה בכלל קריטריון כזה, וזה גם כן הגיע מתוך איזשהו מקום של שירות לציבור, זאת אומרת לקבוע מסמרות מה יהיה תקן השירות לציבור, ואכן קבענו את ה-1,500 מטר קו אווירי ליחידות דואר בערים מעל 10,000 תושבים ו-4,000 מטר קו אווירי ליחידות יותר קטנות.

שמעון שהם: בעיר ירושלים לצורך העניין של הדיון הזה, לא היו צריכים להוסיף יחידות דואר, אבל אני חייב להגיד שהמשרד, כשהוא בוחן איחוד של יחידות כמו שהיה למשל ב"לב ירושלים" שאגריפס ומחנה יהודה הצטרפו ליחידה אחת, אז הבחינה שלנו היא גם למרחקים וגם לעניין של זמן המתנה.

שמעון שהם: זמן המתנה, אנחנו בודקים את זה באמצעות איזושהי נוסחה שבוחנת את התחזית של התורים לפי פעולות שמתקיימות באותן יחידות.

שמעון שהם: אני יכול להגיד שבחלק מהמקרים, נכון, גם החברה יודעת שזמני ההמתנה הם לא מיטביים, אבל אם אני לוקח את התקופה מ-2015 להיום, זמני ההמתנה ירדו משמעותית.

ישראל אייכלר: איפה?

שמעון שהם: בכל הארץ וגם בירושלים.

שמעון שהם: אם אני מסתכל בכלל בסך כל יחידות הדואר, גם אני אפילו אגיד יחידה שבירושלים, אמנם היא לא באזור שלכם, אבל אם אני אקח את היחידה של מזרח ירושלים בהורדוס, שם זמני ההמתנה עמדו על עשרות דקות ויותר משעה, וזמן ההמתנה שם ירד לכיוון ה-11 דקות ואפילו היו מקרים של מתחת ל-10 דקות.

ישראל אייכלר: ידוע לך למשל על סניף שם שיש שם 15 עמדות ויש רק שלושה אנשים?

ישראל אייכלר: מפקחים על זה?

זיו ברק: אני חייב לציין ברשותכם שזה פשוט לא נכון.

זיו ברק: יש שם 11 עמדות פעילות, סניף של גאולה, שזה איחוד של סניף היסטורי של מאה שערים והבוכרים, אחד הסניפים הגדולים באזור.

ישראל אייכלר: איפה?

ישראל אייכלר: בבוכרים, ברחוב דוד.

זיו ברק: כן, כן.

ישראל אייכלר: ואתה אומר ש-11 מאוישים?

זיו ברק: לעיתים.

זיו ברק: שלוש עמדות, אני לא חושב שיש שם.

זיו ברק: שלוש פעמים בשבוע הוא פתוח עד 20:00 בערב.

זיו ברק: זה סניף גדול.

ישראל אייכלר: תבדקו את זה.

ישראל אייכלר: אתם גם משרד התקשורת, צריכים לעקוב אחרי זה.

אליעזר מינצר: מתוכם רק מוכרים בולים או מדבקות - - -

זיו ברק: כשיש לך 11 עמדות, אז הרבה פעמים אתה בעצם מפזר את הלקוחות פר עמדות.

זיו ברק: אתה אומר, זה עמדות לשירותי בנק הדואר, וזה יכול להיות בשעה אחרת לשימוש אחר.

זיו ברק: עכשיו זה רק מסירות דואר וכו', כדי לנסות ולווסת את הלקוחות בין העמדות, כי אם לא, כל מי שבא רק לקחת את החבילה שהוא הזמין באינטרנט, ימתין חצי שעה אחרי זה כי עכשיו קונה הוא מט"ח וצריך לעשות לו הליך של 'הכר לקוח' וכו'.

שמעון שהם: היושב ראש, אנחנו נבצע ביקור, פיקוח ביחידה הזאת ואנחנו נראה מה קורה שם.

ישראל אייכלר: אנחנו גם נפנה לציבור שיעדכן אותנו מה קורה בסניפים.

ישראל אייכלר: הכתובת של הוועדה: vz@knesset.gov.il, גם בפקס 02-6408931.

ישראל אייכלר: אדרבא, אם יש אנשים שצופים בנו עכשיו והם יודעים שיש תורים ארוכים והם שומעים פה שזה ירד, אז הם יכולים לשלוח לנו ואנחנו נעביר אליכם, גם לדואר וגם למשרד התקשורת, שתוכלו לפקח.

שמעון שהם: אני רק אציין באמת בעניין הזה של זמן המתנה.

שמעון שהם: זה ברור לי שיהיו לקוחות שיכול להיות שאותו לקוח ימתין גם 40 דקות.

שמעון שהם: יכול לקרות מצב כזה.

ישראל אייכלר: למה?

ישראל אייכלר: יש איזה רעב בארץ?

שמעון שהם: לא, לא, אני רק אסביר רגע את הנקודה מבחינת התקן שקבענו, כי לפעמים יש מצב שאותה יחידה לא ערוכה, אם זה מצב של משהו שהוא אקראיות או מצב שלא היה מתוכנן או בימים שהם מאוד עמוסים, שגם נקבע אפילו ברישיון שהם ימים חריגים כמו 28, 15 בחודש.

שמעון שהם: הנקודה שאני רוצה כן להדגיש לציבור, שזמן ההמתנה הוא לא פר לקוח.

שמעון שהם: זמן ההמתנה הוא ממוצע, זאת אומרת, אם אני אקח את הדוגמא שנתתי, יכול להיות שיהיה מצב שאותו לקוח יכנס ובאמת ימתין כמה עשרות דקות כי הוא נכנס בשעה עמוסה, ויכול להיות שלקוח אחר ימתין חצי דקה.

ישראל אייכלר: אתה יודע שלחברות הסלולר וכל החברות האלה עשינו חוקים מאוד נוקשים שאסור לחכות יותר משלוש דקות על הטלפון?

שמעון שהם: זה לגבי טלפונים.

שמעון שהם: טלפונים זה עולם אחר.

ישראל אייכלר: אז למה בדואר אתה כל כך נדיב בלי הגבלות?

ישראל אייכלר: אולי צריך באמת להגביל כמה זמן מותר שאנשים יחכו?

ישראל אייכלר: הרי בכל זאת קטאר לא הביאה פה 15 מיליון דולר.

ישראל אייכלר: ראיתי תמונות בעזה שמחכים כל הרחוב, כי מחלקים כסף שם מקטאר.

ישראל אייכלר: אני לא רוצה שסניפי הדואר שלנו יראו ככה.

שמעון שהם: ברור שלא.

שמעון שהם: כמו שאמרתי לפני כן, חלק מהצעקה שבעקבותיה גם קמה הוועדה, זה גם זמני המתנה מאוד גבוהים שהיו בכלל ביחידות הדואר.

שמעון שהם: היום, דרך אגב, גם אנחנו בתור משרד שמקבל המון פניות, זמן המתנה זה כבר לא הנושא המרכזי.

ישראל אייכלר: לא, אבל קיבלנו בזמן האחרון תלונות רבות.

ישראל אייכלר: חוץ מ"רב שפע" לא קיבלתי תלונות על תורים ארוכים בזמן האחרון.

שמעון שהם: זו נקודה מרכזית בעניין הזה שזמן ההמתנה באמת ירד, אבל תקן יש.

שמעון שהם: כמו שאמרתי, יש לנו תקן נכון להיום.

שמעון שהם: הוא לא נכנס עדיין לתוקף, אבל העיקרון הוא של עשר דקות זמן המתנה ממוצע ליחידה ליום ובימים חריגים זה 15 דקות.

ישראל אייכלר: ומתי התקן הזה יכנס לתוקף?

שמעון שהם: התקן הזה אמור להיכנס לתוקף אם לא יהיו שינויים, בתחילת ינואר.

ישראל אייכלר: זה כבר תקנות שעברו?

שמעון שהם: זה תקן שהיה אמור להיכנס לתוקף והמשרד דחה את הכניסה שלו.

ישראל אייכלר: ל-1.1?

שמעון שהם: כן, ל-1.1.

ישראל אייכלר: אז יש לנו בשורה, שמה-1.1 אדם לא יצטרך לחכות יותר מעשר דקות-רבע שעה.

שמעון שהם: ממוצע.

ישראל אייכלר: כן, בממוצע.

ישראל אייכלר: אף אחד לא חושב שמחכים לו עם פרחים בסניף.

ישראל אייכלר: אם לא, אז הוא יכול להגיש תלונה כדי שתוכלו לפקח על הדבר זה, כי יכול להיות סניף אחד שהוא באמת בסדר, וסניף אחר שנותן לאנשים לחכות שעה.

ישראל אייכלר: זה אסור שיקרה.

שמעון שהם: נכון, והתקן נכון להיום הוא פר יחידה.

ישראל אייכלר: מה זה יחידה?

שמעון שהם: כל יחידת דואר, כל סניף או סוכנות.

שמעון שהם: המדידה היא לכל יחידת דואר.

ישראל אייכלר: שהסניף הזה עומד בתקן.

שמעון שהם: בדיוק.

ישראל אייכלר: אז זו אותה בשורה, כי מאז שאני זוכר את עצמי כשהייתי עוד הולך לדואר, אז היינו מחכים יותר.

שמעון שהם: נכון.

שמעון שהם: כמו שאמרתי, התקן לא נכנס לתוקף עדיין.

שמעון שהם: נכון להיום זה מה שאמור להיות.

ישראל אייכלר: אבל זה יכנס ב-1.1.

ישראל אייכלר: אל תדחו את זה עוד פעם, אני מבקש.

שמעון שהם: אני מאוד מקווה שלא.

ישראל אייכלר: מי קובע את זה, שר התקשורת?

שמעון שהם: השר, המנהל.

ישראל אייכלר: אולי נפנה לשר התקשורת שלא ידחו את הדבר הזה.

שמעון שהם: זו סמכות של מנכ"ל המשרד.

ישראל אייכלר: אם הוא היה פה, היה מקבל את הפנייה מאיתנו ישירות לא לעכב את זה.

שמעון שהם: אנחנו נעביר את זה בכל מקרה.

ישראל אייכלר: לגבי "רב שפע" אתם בדקתם פעם?

ישראל אייכלר: אתם יודעים משהו על זה או שאתם לא יודעים כלום?

שמעון שהם: בסופו של דבר זה עניין תפעולי באמת לחברה.

שמעון שהם: אני אתייחס לאיזושהי הוראה ברישיון שקובעת שאם היחידה רוצה אפילו לשנות שעות פעילות, עליה לפנות אלינו.

ישראל אייכלר: פנו אליכם?

שמעון שהם: אנחנו צריכים לבדוק את הנושא הזה.

שמעון שהם: אני חייב לציין שמכיוון שמדובר פה בסוכנות ולא בסניף, אז לכאורה עומדת בפני החברה האפשרות לא להפעיל יחידה אלטרנטיבית במשך חצי שנה.

שמעון שהם: כמו שדן מסר פה, היחידה האלטרנטיבית כבר תפעל תוך חודש מיום הסגירה.

שמעון שהם: בכל מקרה אנחנו נבחן את העניין הזה.

שמעון שהם: אנחנו נהיה, מה שנקרא, 'על זה' לראות מבחינת זמני ההמתנה, מבחינת הציבור, איך הוא תופס את השינוי הזה מבחינת זמן ההמתנה, המרחק, למרות שהמרחק כמו שאני אומר מבחינת התקן, היחידה עומדת, אבל אם אנחנו נזהה שיש כאן איזושהי בעיה, ברור שאנחנו נתערב.

ישראל אייכלר: אני כבר יכול גם להמליץ לדואר שעוד לפני שנפתח הסניף ב"סנטר 1", כבר להוציא מכרז שלישי.

ישראל אייכלר: יכול להיות שיהיו סוכנים שירצו להתפרנס ויראו שיש פה פוטנציאל עסקי, וגם לכם וגם להם יהיה כדאי לפתוח עוד סניף.

דן כרמלי: מבחינתנו הלוואי, אבל כמו שאמרתי לאדוני, בעבר כשניסינו, זה לא העבר הרחוק.

ישראל אייכלר: מתי ניסיתם?

דן כרמלי: זה היה מחודש אוגוסט שנה זו.

ישראל אייכלר: חיפשתם?

ישראל אייכלר: אני לא עוקב אחרי מכרזים, אבל אני לא שמעתי.

דן כרמלי: שני מכרזים יצאו.

דן כרמלי: אפילו לא מציע אחד.

ישראל אייכלר: אתם שמעתם שמחפשים?

משה שטרן: שמענו לפני חצי שנה שרוצים לסגור.

ישראל אייכלר: אבל לא שמעתם על מכרז.

ישראל אייכלר: כנראה שהפרסום למכרז הזה לא היה כל כך נגיש לאותם אנשים.

ישראל אייכלר: אני לא אמור לדעת על מכרזים כי אני לא הולך לפתוח סניף.

דן כרמלי: האינטרס שלנו הוא שיהיו לנו כמה שיותר 'ביצים'.

דן כרמלי: מבחינתנו זה הפתרון הפרקטי.

דן כרמלי: אדוני היושב ראש, ברשותך, אם אפשר לגזול עוד חצי דקה מזמנה של הוועדה ולנצל את הבמה הזאת ואת הדיון החשוב הזה ולקרוא לציבור, ואני מאוד אשמח שגם אדוני היושב ראש והוועדה הנכבדה תקרא לציבור לעשות יותר שימוש באפליקציה שלנו ובאתר שלנו כדי להזמין תורים.

דן כרמלי: אני חייב מחוויה אישית.

דן כרמלי: אני עוד ממשיך ללכת לדואר למרות שאני היום עובד חברת דואר ישראל.

דן כרמלי: לא חיכיתי אף פעם יותר משתיים וחצי-שלוש דקות ברגע שהזמנתי תור.

דן כרמלי: נכון, כמו שהחבר היקר כאן אמר, לפעמים מכיוון שאנשים התחילו והבינו שיש את המנגנון המאוד יעיל הזה, להשתמש בו, יש כמות מסוימת של תורים ליום כדי בכל זאת לאפשר לציבור שלא נגישה לו האפשרות להזמין תורים בצורה מקוונת, כן לבוא פיזית מבלי להזמין תור, אבל ככל שהציבור יעשה יותר שימוש בהזמנת התורים, אני יכול להבטיח לאדוני שאנחנו נגיע למצב שבו בכלל לא יגיעו לוועדה הנכבדה יותר תלונות על המתנות ארוכות.

ישראל אייכלר: בני הגיל שלי ומעלה, כל האפליקציות האלה, אנחנו ממש מתקשים בהן.

דן כרמלי: אני מבין.

ישראל אייכלר: למזלי יש לי עוזר, שגם דברים שיש אפליקציות אני נותן לו שימצא לי, כי אני לא מסתדר.

ישראל אייכלר: אני לא זוכר את כל הקודים ואת כל הדברים האלה.

ישראל אייכלר: ברוך השם האוכלוסייה הולכת ומתבגרת.

ישראל אייכלר: יש עשרות אלפי אנשים שהאפליקציה הזאת היא לא תשובה בשבילם.

ישראל אייכלר: בשביל כל הצעירים שמסתובבים עם זה, אמרת דבר נכון, זה טוב מאוד, הם עושים את זה ברגע.

ישראל אייכלר: יש הרבה אנשים שלהשיג את התור הזה באפליקציה ייקח להם יותר זמן מאשר לגשת לסניף.

דן כרמלי: ברור, ולכן גם הגבלנו את כמות התורים הממוחשבת שאפשר להזמין ליום כדי להמשיך ולא ליצור עומס של תורים ממוחשבים באותו יום, בדיוק כדי לתת פתרון לציבור שעדיין לא זמין לו השימוש באפליקציה.

ישראל אייכלר: אגב, האפליקציה שלכם עובדת גם בטלפונים הכשרים?

זיו ברק: כן.

ישראל אייכלר: אז יש לכם עוד ציבור גדול מאוד שיכול להשתמש בזה.

זיו ברק: יש אינטרנט כשר.

דן כרמלי: אני לא יודע אם זה המושג הנכון.

ישראל אייכלר: יש לי שאלה אינפורמטיבית.

ישראל אייכלר: אותו זכיין שפותח ב"סנטר 1", הוא כבר שכר את המקום?

זיו ברק: כן.

זיו ברק: הוא למכרז ניגש עם הנכס.

ישראל אייכלר: כך שלא רלוונטי להעביר למקום יותר קרוב לשכונות המאוכלסות שם.

אליעזר מינצר: אבל זה אותו זכיין שהיה ב"רב שפע"?

דן כרמלי: לא, אחד חדש.

אליעזר מינצר: ב"רב שפע" התיבות לא מחוברות לקיר.

אליעזר מינצר: זו עגלה כזאת, התיבות.

ישראל אייכלר: אתה רוצה להעביר את העגלה לשם?

אליעזר מינצר: אנחנו רוצים את המספר שלנו.

אליעזר מינצר: הוא אמר שלא מדברים כלכלי.

אליעזר מינצר: בשבילי זה כלכלי.

ישראל אייכלר: יכול להיות שזה דבר פשוט.

אליעזר מינצר: אתמול הם כתבו לי במכתב שלא יישמר לי המספר.

ישראל אייכלר: תבדקו את הפנייה הזאת.

ישראל אייכלר: זו פנייה מאוד חשובה, כי אם זו באמת עגלה, מה הבעיה להכניס את העגלה הזאת לסניף החדש?

ישראל אייכלר: טוב, אני רוצה לסכם את הדיון, ברשותכם.

ישראל אייכלר: הוועדה לפניות הציבור דנה היום בנושא של הפגיעה בשירות לציבור בסגירת הסניפים.

ישראל אייכלר: היה לנו פה נושא של נתניה גם, אבל אנחנו כבר נעביר לכם את הפנייה דרך המנהלת.

ישראל אייכלר: היא תטפל בזה.

ישראל אייכלר: הוועדה שמעה התחייבות מחברת דואר ישראל כי עד תחילת חודש שבט סניף "סנטר 1" יתחיל לפעול.

ישראל אייכלר: הוועדה שמעה שחברת הדואר אינה מתכוונת לסגור עוד תיבות דואר אדומות, מה שנקרא.

ישראל אייכלר: הוועדה מבקשת לקבל דיווח כאשר יפתח הסניף, וגם לצאת במכרז של סוכנות נוספת באזור הזה, אם מישהו יהיה מוכן, ואולי תעשו גם את התנאים שיהיה כדאי למישהו.

ישראל אייכלר: אם שלושה מכרזים אנשים לא ניגשו, אז אולי תעשו מכרז שכן יהיה כדאי להם כדי לפתוח ולשרת את הציבור.

ישראל אייכלר: אני רוצה להודות לעורך דין דן כרמלי, סמנכ"ל משפט ואסדרה, היועץ המשפטי, ולזיו ברק, מנהל יחידת האסדרה, ולשמעון שהם ולגברת סימה טל ולכל אלה שהגיעו לכאן.

ישראל אייכלר: בעזרת השם אם יהיה צורך, אנחנו נעשה ישיבת מעקב עוד כחודש-חודש וחצי, אני מקווה מאוד שלא נצטרך, שתודיעו לנו שהכול בסדר ופתחנו עוד סניף.

ישראל אייכלר: אני מודה לכם.

ישראל אייכלר: חנוכה שמח.

ישראל אייכלר: תודה.